Foto: Dino Stanin/Pixsell, Screenshot: BBC



VOZAČI koji će opasnom vožnjom ili vožnjom pod utjecajem alkohola izazvati prometne nesreće sa smrtnom posljedicom mogli bi cijeli život provesti iza rešetaka. Nažalost, ovo nema veze s Hrvatskom, nego s Velikom Britanijom, čija je vlada objavila kako će izmjene zakona ići u tom smjeru, objavili su jučer britanski mediji.





Kako piše Independent, maksimalna kazna za nesreću sa smrtnom posljedicom koju je skrivio vozač zbog prebrze vožnje, vozač koji se utrkivao ili razgovarao na mobitel, bit će podignuta s 14 godina, koliko iznosi sad, na doživotni zatvor. Tako će biti izjednačena s kaznom za ubojstvo iz nehaja. Također, vozač koji će pijan ili drogiran skriviti prometnu nesreću može biti osuđen na maksimalnu kaznu doživotnog zatvora, za razliku od dosadašnje maksimalne kazne koja je iznosila 14 godina zatvora.



U zakon će se uvrstiti i nova kvalifikacija, ali još nije odlučeno koja će maksimalna zatvorska kazna biti određena za to, a radi se o kazni za izazivanje prometne nesreće neopreznom vožnjom u kojoj ima teško ozlijeđenih osoba.



Independent navodi kako je 2016. godine 157 osoba osuđeno zbog izazivanja prometne nesreće sa smrtnom posljedicom. No, ne navode o kojim se kaznama radilo.



"Dugo smo radili na ovoj izmjeni zakona. Analizirali smo najgore slučajeve i najozbiljnije prijestupe i smatramo da je sada pravo vrijeme za uvođenje doživotne zatvorske kazne za one koji ubijaju ljude na cestama vozeći opasno, dok su pijani ili pod utjecajem droga", komentirao je britanski ministar pravosuđa Dominic Raab za Sky News. "Također smatramo kako je dobro vrijeme da se uvede i jedna nova odredba o uzrokovanju teških ozljeda u prometnoj nesreći izazvanoj neopreznom vožnjom, pa će tim vozačima također prijetiti zatvorska kazna", dodao je Raab.

"Doživotna kazna je briljantan potez"



Lorraine Allaway, čijeg je supruga prije dvije godine ubio pijani vozač koji je osuđen na četiri i pol godine zatvora, smatra da je to dobar potez.



"Doživotni zatvor je kazna na koju moraju biti osuđeni vozači koji ubiju. Ja više ne mogu ići na godišnji, slaviti Božić, godišnjice i rođendane. A vozač koji je ubio mog muža će uskoro izaći i sve to raditi sa svojom obitelji. To je užasno nepravedno", komentirala je za Sky News.



"To je fantastična vijest. Briljantna. Bilo je i vrijeme. Toliko ljudi svake godine strada i pogine zbog neopreznih vozača. Ako voziš, budi oprezan. Meni je jedan takav vozač uništio život. Skoro me ubio, ali još sam tu, ali sada imam puno zdravstvenih problema", rekla je Imogen Cauthery koja je nakon nesreće koju je izazvao vozač jer je pričao na mobitel, završila u komi, a sada živi s epilepsijom i ima problema s pamćenjem. Imogen je stradala dok je imala devet godina, a njeno potresno svjedočenje objavio je BBC u ožujku ove godine.

Tekst se nastavlja ispod oglasa

"Imala sam cijeli život pred sobom. Tog dana krenula sam s mamom, sestrom i najboljom prijateljicom na bazen. Dan u školi bio je prekrasan i poslije škole išli smo na bazen. Tada me udario auto jer je vozač razgovarao na mobitel. Da me nisu oživljavali na mjestu nesreće, bila bih mrtva. Bila sam dva tjedna u komi. Imala sam cijeli život pred sobom, a sve se promijenilo u sekundi zbog vozača koji je pričao na mobitel dok je vozio", ispričala je BBC-u.